Sasia Donskov fra Vesthimmerland har investeret godt 18.000 kroner i sit ni-ugers højskoleophold på Aalborg Sportshøjskole. Søndag investerer hun sammen med en gruppe højskolevenner nogle timer i at samle penge ind til mennesker, som ikke er lige så privilegerede som dem. -	Vi får bare alt foræret, og vi skal nærmest ikke kæmpe for det. Og det er der nogen ude i verden, der skal. Det synes jeg, at vi skal bakke op om og hjælpe dem med så godt, vi kan, siger Sasia Donskov, som har planer om et medicinstudie efter sit højskoleophold. Ifølge Dansk Flygtningehjælp er piger og kvinder på flugt særligt udsatte for fysiske og psykiske overgreb. 44 procent af dem oplever overgreb. Piger på flugt er samtidig dårligere stillet end drenge, hvad angår uddannelse. Halvt så mange piger som drenge får en uddannelse. -	Det er ganske forfærdelige historier, man hører. Det giver god mening at støtte det. Specielt alle de her unge piger og børn skal  jo ikke leve sådan et liv, siger højskoleeleven Sasia Donskov. Bliver mødt med smil Højskolelærer Teis Juul Bolduc koordinerer søndagens indsamling. Han tager selv en rute og et afbræk fra en bekvem hverdag på skolen med tag over hovedet og alle måltider serveret. -	Det er grænseoverskridende for mange at skulle ringe på folks døre og samle penge ind. Men vi har nok godt af at komme lidt ud af komfortzonen, og mange af vores elever siger da også, at det er fedt, at vi gør det. Fedt, at vi skal ud at støtte op om nogle mennesker, som har det meget meget værre end os, siger højskolelærer Teis Juul Bolduc. For Sasia Donskov og hendes indsamlingsmakker har det da også udelukkende været en positiv dag. -	Desværre er der mange steder ingen hjemme på en søndag. Men når der bliver lukket op, er alle venlige og vil gerne give et bidrag. De synes også, at det er en god sag. Vi bliver mødt med smil. Tak og i lige måde og god søndag. Det er dejligt, siger Sasia Donskov. Dansk Flygtningehjælp indsamlede på landsplan 12,9 millioner kroner i forbindelse med søndagens landsindsamling. Det oplyser organisationen til Ritzau.
En gruppe unge fra Aalborg Sportshøjskole byttede søndagstræning og hygge med vennerne ud med indsamling til kvinder og piger på flugt.